ועדת הכספים, כנסת 18, פרוטוקול מספר 17, 2009-04-01 08:30

זאב אלקין: בוקר טוב לחברי הוועדה, אנחנו מתחילים את הישיבה.

זאב אלקין: אני עוד פעם מתנצל בפני החברים על הזימון המוקדם ומודה על המאמץ להגיע לכאן בשעה הזו.

יעקב ליצמן: למה לא עשית את זה אתמול בלילה?

זאב אלקין: כי השתנו הנסיבות אתמול בלילה אצל נשיא המדינה.

זאב אלקין: היות שהנושא שעומד על סדר-היום, מינוי מנהל כללי לכנסת ישראל, הוא נושא שבאופן טבעי אין רצוי יותר וראוי יותר מכך שמי שיציג אותו יהיה יושב-ראש הכנסת בכבודו ובעצמו, אז נאלצנו לשנות גם את לוחות הזמנים שלנו.

זאב אלקין: אני מודה על היענות

זאב אלקין: כם המהירה לשינוי הזה.

זאב אלקין: אני אפילו לא צריך להגיד את המשפט שאנסה בעתיד להימנע משעות כאלה כי, כפי שאמרתי אתמול, אני מאוד מקווה שבעתיד הקרוב לא אהיה מופקד על הוועדה הזאת, למרות אהבתי אליה וחשיבותה בכנסת.

רוברט אילטוב: אולי אתה מנסה לרמוז שנעשה את זה כמה שיותר מהר, אחרת נגיע גם ב-7:00 בבוקר.

אברהם מיכאלי: היה לנו יושב-ראש ועדה שקבע ישיבות למוצאי שבת, אבל לא נתנו לו.

זאב אלקין: אני מעביר מיד את השרביט לקודמי בתפקיד הזה ויושב-ראש הכנסת, כדי שיציג את המינוי ואת המועמד.

זאב אלקין: בבקשה.

ראובן ריבלין: תודה רבה, אדוני היושב-ראש.

ראובן ריבלין: אני, כחבר הכנסת הוותיק ביותר כאן, הייתי כבר בישיבות ועדה, אבל נדמה לי שישיבות הוועדה לא נפתחות בדרך כלל לפני 9:00, אם כי פעמים היה צורך לפתוח ב-8:30 מסיבות כאלה או אחרות בימי רביעי, כאשר המליאה מתכנסת בשעה 11:00.

ראובן ריבלין: היום יושב-ראש הוועדה ביקש להקדים את פתיחת הוועדה הזו, שעל סדר-יומה יש רק סעיף אחד, מהטעם הפשוט שבית הנשיא, במקום להזמין לשעה 9:45, הזמין לשעה 9:15.

ראובן ריבלין: דרך אגב, זה לכבודה של הכנסת שבית הנשיא הזמין ל-9:15 כי הוא הבין שהכנסת תמשיך את דיוניה וב-11:00 תיפתח ישיבת המליאה, משום שהמליאה היא דבר שקבוע על-פי חוק ואנחנו לא משנים אותו גם באירועים שנעשים על-ידי כבוד נשיא המדינה.

ראובן ריבלין: בקשתי היום היא למנות מנכ"ל לכנסת.

ראובן ריבלין: יושב-ראש הכנסת, בתוקף תפקידו, הוא גם נציב שירות המדינה בכל מה שקשור לעובדי הכנסת, לכן הוא יכול בהינף קולמוס לקבוע כל מיני דברים.

ראובן ריבלין: אני חושב שטוב יעשה יושב-ראש הכנסת לדורותיו אם יבקש תמיד את אישורה של ועדת הכספים גם לדברים הקשורים במינויים, קל וחומר במינויים הקשורים אליו ישירות, משום שהם נעשים על-ידו כמינוי משרת אמון.

ראובן ריבלין: אין כל ספק שמנכ"ל הכנסת, אשר תפקידו לדאוג לכל הכנסת ולכל חברי-הכנסת ולתפקודה של הכנסת, הוא משרת אמון, שכן הוא ודאי ידה הארוכה של הכנסת אבל ידו הארוכה של יושב ראש הכנסת.

ראובן ריבלין: לכן יכול להיות מצב שבו מנכ"ל של כנסת מתחלף כאשר מתחלף יושב-ראש הכנסת, אם כי הדבר אינו הכרחי.

יעקב ליצמן: האם גם מזכיר הכנסת צריך אישור?

ראובן ריבלין: לא.

ראובן ריבלין: מזכיר הכנסת מתמנה על-ידי נשיאות הכנסת.

נורית אלשטיין: לא, על-ידי יושב-ראש הכנסת וסגניו.

נורית אלשטיין: יש חוק.

ראובן ריבלין: זו נשיאות הכנסת.

נורית אלשטיין: נכון, זו אותה תפיסה.

ראובן ריבלין: האמור בחוק: יושב-ראש הכנסת וסגניו.

ראובן ריבלין: בלשוננו מדורות, זה מה שנקרא "נשיאות הכנסת".

ראובן ריבלין: אני מוכרח לומר שמזכיר הכנסת הוא משרת אמון של הכנסת יותר מאשר של יושב-ראש הכנסת.

ראובן ריבלין: התקנון קובע במפורש איך נבחר מזכיר כנסת, לא כך הדבר כאשר מדובר במנכ"ל הכנסת.

ראובן ריבלין: אני לוקח את הדוגמה של קודמתי, אשר מינתה לראשונה מנכ"ל לכנסת, ובאה ליושב-ראש ועדת הכספים וביקשה את אישורו.

נורית אלשטיין: זה על פי חוק.

נורית אלשטיין: זה על פי סעיף 41 לחוק המינויים.

ראובן ריבלין: אדרבא ואדרבא.

ראובן ריבלין: היום באתי להציג בפניכם את בקשתי למנות את דן לנדאו להיות מנכ"ל.

ראובן ריבלין: דן לנדאו הוא אדם בעל ניסיון עשיר בכנסת עצמה.

ראובן ריבלין: בשנת 1996, כאשר גיליתי אותו, מיניתי אותו לעוזרי.

ראובן ריבלין: לאחר מכן, כאשר היו שני עוזרים, מיניתי אותו לעוזרי הבכיר.

ראובן ריבלין: הוא עמד, כמובן, בכל הקריטריונים ובדרישות של תנאי סף כאדם שסיים לימודי משפטים באוניברסיטה, לאחר מכן עשה סטאז' והיה לעורך דין.

ראובן ריבלין: הוא ליווה אותי גם כאשר הייתי לשר התקשורת בשנת 2001.

ראובן ריבלין: הוא היה העוזר הבכיר לשר התקשורת, למעשה מה שנקרא באנגלית chief of stuff - ראש המטה - של משרד התקשורת, וידו רב לו היתה גם בנושאים הקשורים בניהול משרד התקשורת לצידו של המנכ"ל וגם בנושאים המקצועיים, שהם כל כך חשובים ומרובים במשרד התקשורת, עשיר הפעולה והמעש.

ראובן ריבלין: שם גם היו כמה רפורמות ובין השאר, הרצון לשכנע את ממשלת ישראל שלא צריך שיהיה שר תקשורת וראוי שהתקשורת לא יהיה לה קומיסר פוליטי אלא ראש רשות נציב.

ראובן ריבלין: זה מה שקרוי בארצות הברית "רשות התקשורת הלאומית", שאליה מתמנה אדם לחמש שנים מבלי יכולת כמעט לפטרו, אלא בהחלטה פה אחד של הממשלה, נדמה לי.

ראובן ריבלין: הוא היה זה שאסף והביא את כל אותו החומר.

ראובן ריבלין: בין השאר הוא היה זה שיצר את הדוח לפיו מתכוונת היום ממשלת ישראל לגבש מצב בו יאוחדו כל מועצות השידור.

ראובן ריבלין: לאחר מכן זכיתי להיבחר על-ידי חבריי להיות ליושב-ראש הכנסת והוא עבר יחד אתי לכנסת.

ראובן ריבלין: באותה עת בכנסת אין מנכ"ל.

ראובן ריבלין: הוא היה ראש המטה במשרד יושב-ראש הכנסת, לצידו של מי שהיה אז נושא בכל התפקידים - מזכיר הכנסת.

ראובן ריבלין: ליווה אותי בכל אותה תקופה, יצר את ערוץ הכנסת לתפארת.

ראובן ריבלין: הוא היה בין האנשים שקידמו את נושא הממ"מ, על מנת שחברי הכנסת יוכלו להיות עצמאיים באינפורמציה שהם מקבלים, כפי שהיום הדבר כמעט מובן מאליו.

ראובן ריבלין: רק לפני שבע שנים הדבר עדיין לא היה ברור די צרכו.

ראובן ריבלין: אני, כסגן יושב ראש הכנסת, יחד עם יושב-ראש הכנסת אברום בורג, הבנו כמה חשוב הנושא הזה כאשר עשינו מחקר השוואתי עם פרלמנטים וקונגרסים בעולם כולו.

ראובן ריבלין: בעיקר לקחנו דוגמה מהקונגרס של ארצות הברית.

ראובן ריבלין: דן לנדאו ליווה אותי בכל אותה עת.

ראובן ריבלין: דן לנדאו ליווה את כל החיים של הכנסת לפני ולפנים.

ראובן ריבלין: דן לנדאו היה בין מעצבי חוק הייעוץ המשפטי לכנסת ועזר על-ידי ועל-ידו של חבר-הכנסת עוזי לנדאו.

ראובן ריבלין: דן לנדאו גם היה יועץ משפטי של סיעת הליכוד כאשר הייתי יושב-ראש סיעת הליכוד.

ראובן ריבלין: כך שידו בנושא הכנסת מאז 1996 היא רבה, והוא מעורה בכל דבר ועניין שצריך כדי לבצע תפקיד של מנכ"ל הכנסת, לתועלת הכנסת, לתועלת חברי הכנסת ולקידום עבודתם על מנת שיוכלו לממש את שליחותם הציבורית עד כמה שיותר טוב.

ראובן ריבלין: כמובן שכל אחד ואחד יכול שיהיה לו ניסיון רב יותר.

ראובן ריבלין: אין לי כל ספק שבתפקיד הבא שיתבקש או יבקש דן לנדאו למלא הוא יוכל לציין גם שהיה מנכ"ל הכנסת, והדבר הזה יעזור לו בוודאי מבחינת הניסיון הרב.

ראובן ריבלין: אבל נדמה לי שאדם שעדיין לא היה מנכ"ל אבל עסק בכל אותם דברים יוכל לשמש לתפארת הכנסת כמנכ"ל, אשר לי יש קשיים אתו לפעמים כי הוא לא תמיד שומע מה שאני אומר, כי הוא חושב שהכנסת יותר חשובה - - -

נורית אלשטיין: אולי הוא יציית לי.

ראובן ריבלין: אנחנו מכופפים תמיד את ראשינו בפני החוק, תוך שאנחנו מסתכלים מה הוא החוק ומה הוא אומר לנו.

ראובן ריבלין: לכן, רבותיי חברי-הכנסת, מכל אותם נימוקים שאמרתי אבקש לאשר את המינוי.

ראובן ריבלין: גם לא ביקשתי מדן לנדאו להיכנס, הוא ייכנס אחרי שתצביעו.

ראובן ריבלין: אני מתנצל בפניכם שלא פניתי מראש לכל אחד ואחד מכם על מנת לבקש, משום שידעתי שאני מציג בפניכם אדם שהוא כל כך טוב שאני לא צריך אפילו לדבר על ליבכם לפני כן, וגם בחיים שלי לא דברתי על ליבם של חברי-כנסת לפני שביקשתי את הכרעתם, וכל חבריי פה יכולים להעיד על כך.

ראובן ריבלין: לפיכך, אני מבקש מכם שתאשרו את מינויו של דן לנדאו כמנכ"ל הכנסת.

זאב אלקין: תודה רבה, כבוד יושב ראש-הכנסת.

זאב אלקין: האם החברים רוצים להעיר משהו או שנצביע ונזמין את המועמד?

יעקב ליצמן: עם חצי מהכישורים היינו תומכים.

ראובן ריבלין: אמרתי, הוא יודע יותר מדי והוא גם לא מאפשר ליושב-ראש כנסת לעשות מה שהוא רוצה.

זאב אלקין: בואו לא נבהיל אותו, קודם נצביע ואחר כך נשבח אותו, שגם עם חצי מכישוריו היינו מאשרים.

זאב אלקין: אני מביא ההמלצה של יושב ראש-הכנסת למנות את דן לנדאו לתפקיד מנכ"ל הכנסת, לפי סעיף 41 לחוק שירות המדינה.

זאב אלקין: מי בעד?

זאב אלקין: מי נגד?

זאב אלקין: הצבעה בעד – פה אחד נגד – אין המינוי התקבל פה אחד.

זאב אלקין: אושר פה אחד.

זאב אלקין: כבוד יושב-ראש הכנסת, המנכ"ל מונה.

זאב אלקין: מהיום יש מנכ"ל לכנסת, ונזמין את המועמד.

זאב אלקין: עכשיו אפשר לברך אותו.

דן לנדאו: שלום.

זאב אלקין: ברכותינו, אדוני המנכ"ל הנבחר.

זאב אלקין: נטענה טענה שיכול להיות שיש לך יותר מדי כישורים לתפקיד הזה וכבר הועלו כאן אופציות אחרות, אבל בכל זאת העדפנו קודם להצביע.

דן לנדאו: היושב-ראש לא מתכוון לוותר על תפקידו, ואין שום כוונה - - -

ראובן ריבלין: אבל הוא יודע שיהיה מוגבל מאוד כאשר תהיה המנכ"ל.

זאב אלקין: החלטנו שנפתח בדברי השבח אחרי ההצבעה ולא לפניה.

זאב אלקין: בבקשה, חבר-הכנסת ליצמן.

יעקב ליצמן: אני רוצה לברך את דן.

יעקב ליצמן: הכרתי אותו בתקופה שבה הוא עבד עם חבר-הכנסת ריבלין ואני חושב שהוא מאוד מתאים.

יעקב ליצמן: השילוב של דן עם רובי זה שילוב קטלני, שיכול לגרום לכך שהכול יעבוד כמו שצריך כאן.

יעקב ליצמן: אנחנו לא מחפשים את זה, כי אז על מה יהיו טענות?

יעקב ליצמן: הכול יהיה בסדר.

יעקב ליצמן: אני חושב שהדבר הראשון שהוא צריך לטפל בו הוא הישיבה של השרים באולם המליאה, שהיא לא כל כך אסתטית.

ראובן ריבלין: הצעתי בקדנציה הבאה, לאור ההתפתחויות, נחליף: השרים ישבו במקום של חברי-הכנסת וחברי הכנסת במקום של השרים.

יעקב ליצמן: אני בטוח שהכנסת צריכה מנכ"ל.

יעקב ליצמן: הבניין נעשה גדול ויש הרבה דברים, ואני בטוח שתצליח.

זאב אלקין: למרות שיהיה לו תפקיד אחד פחות בהשוואה למנכ"ל הקודם – אחד מהתפקידים המרכזיים של המנכ"ל היוצא היה לאשר כניסה לכנסת בג'ינס במקרים חריגים.

זאב אלקין: נראה לי שמהתפקיד הזה הוא פטור.

זאב אלקין: נכון, אדוני היושב-ראש?

ראובן ריבלין: נדמה לי שזאת החלטה של היושב-ראש ולא של המנכ"ל.

ראובן ריבלין: כבר דיברתי עם קצין הכנסת ואמרתי שצריכים לבוא לכנסת לא על פי פרטי לבוש אלא לבוא לכנסת בצורה מכבדת.

ראובן ריבלין: אבל יש אנשים שבאים במיטב מחלצותיהם, אבל זה נראה בעיני אחרים כלבוש פשוט.

זאב אלקין: תודה רבה לחבר הכנסת ליצמן.

זאב אלקין: בבקשה, חבר-הכנסת מילר.

אלכס מילר: אני מברך אותך על המינוי לתפקיד.

אלכס מילר: מקורות החיים שלך אני רואה שעבדת הרבה עם חבר-הכנסת ריבלין, ואני מאחל לכם בהצלחה בתפקיד.

זאב אלקין: תודה רבה.

זאב אלקין: חבר-הכנסת פיניאן, בבקשה.

ציון פיניאן: ראשית, בהצלחה.

ציון פיניאן: אני רואה על פי קורות החיים שעבודת הכנסת נהירה לך.

ציון פיניאן: אתה נכנס כדי ללמוד אלא כדי ללמד, וזה כבר טוב.

ציון פיניאן: הרבה הצלחה.

זאב אלקין: תודה רבה.

זאב אלקין: חברת הכנסת שמטוב, בבקשה.

ליה שמטוב: אני רוצה לברך אותך.

ליה שמטוב: אני לא מכירה אותך, אבל למרות שאני לא חברה בוועדת הכספים רצתי מהר כדי להצביע.

ליה שמטוב: אז אני מאחלת לך בהצלחה.

זאב אלקין: תודה רבה.

זאב אלקין: חבר-הכנסת מיכאלי, בבקשה.

אברהם מיכאלי: אדוני יושב ראש-הכנסת, מכיוון שזו משרת אמון שלך, אני חושב שזכותך המלאה ובחרת מועמד ראוי.

אברהם מיכאלי: אני מעריך אותך על הבחירה הטובה שלך.

אברהם מיכאלי: אני רואה שהוא צבר את כל הניסיון המשפטי בשלבים מאוד בסיסיים.

אברהם מיכאלי: יישר כוח.

דן לנדאו: עד היום הייתי עותר, אולי עכשיו אהיה משיב.

נורית אלשטיין: נכון, הוא עתר והכנסת – שאתם יודעים שמייצגת את עצמה היום בערכאות – התייצבה בעתירה ותמכה בה.

נורית אלשטיין: לצערנו, בית המשפט לא היה אתנו, אבל אנחנו חושבים שאנחנו צודקים.

אברהם מיכאלי: אני חושב שחשוב שאחד עם ניסיון כמוך מגיע.

אברהם מיכאלי: אני מבין שזה תפקיד ראשוני, תפקיד מנכ"ל הוא תפקיד הרבה יותר אדמיניסטרטיבי, מנהלי.

אברהם מיכאלי: אני, כחבר כנסת חדש יחסית, ראיתי את השינוי הגדול שחל בקדנציה הקודמת בנושא של ניהול הכנסת.

אברהם מיכאלי: אני מבין שאתה כבר צועד בהמשך לאותם מעשים ואני חושב שיש עוד הרבה דברים לשפר.

אברהם מיכאלי: אני מבין שכולנו נהיה לידך, ליד היושב-ראש, כדי שהבניין הזה לא רק ייראה בניין יפה אלא שאנחנו, ככנסת, נחזיר את הכבוד שלנו בעיני האזרחים.

זאב אלקין: תודה רבה.

זאב אלקין: חבר-הכנסת כהן, בבקשה.

אמנון כהן: ראשית, ברכות על המינוי.

אמנון כהן: אני מכיר את דן עוד מהתקופה הקודמת.

אמנון כהן: אני לא צריך את קורות החיים, אני מכיר את האיש, את הבן-אדם שבך.

אמנון כהן: עשית את כל התפקידים על הצד הטוב ביותר.

אמנון כהן: הבית הזה צריך לתת את כל השירות והכלים לחברי הכנסת, שיצליחו בתפקידם.

אמנון כהן: כך צריך, כך היה ואני בטוח שתעשו את זה, אדוני היושב-ראש והמנכ"ל.

אמנון כהן: המטרה שלנו היא לייצג את הבית הזה, שיהיה פתוח לאזרחי המדינה.

אמנון כהן: לכן, כל הלוגיסטיקה מסביב צריכה להיות נאותה וראויה, ואתה תעשה את זה על הצד הטוב ביותר.

אמנון כהן: אנחנו כמובן נסייע בידכם.

אמנון כהן: בהצלחה.

אמנון כהן: עם שיתוף פעולה, ביחד, תעשו עבודה מצוינת, בעזרת השם.

זאב אלקין: תודה רבה.

זאב אלקין: חבר-הכנסת שאמה, בבקשה.

כרמל שאמה-הכהן: אני רוצה קודם כול לברך, לאחל איחולי הצלחה.

כרמל שאמה-הכהן: אני אמנם לא מכיר את המועמד, אבל אני מכיר את האדון שהביא אותו בפנינו ואני סומך עליו באופן מלא.

כרמל שאמה-הכהן: אני רק מאחל לך שבכל עת תזכה לאמון פה אחד של כל אחד מהגופים בכנסת, כמו שזכית היום.

כרמל שאמה-הכהן: אני רואה שאפילו האופוזיציה לא התעוררה.

זאב אלקין: כנראה שלחברי הכנסת מהאופוזיציה השעה 8:30 קשה.

זאב אלקין: אבל נסלח להם.

זאב אלקין: כבר העיר לי חבר-הכנסת ריבלין שבקדנציה הקודמת הייתי חבר-הכנסת היחיד מקדימה שנהג לבקר בוועדת הכספים.

זאב אלקין: מאחר שהיום אני מייצג סיעה אחרת יכול להיות שתהיה בעיה בייצוג.

ראובן ריבלין: אדוני היושב-ראש, זה לא אופוזיציה או קואליציה, זה עניין של אופיים של חברי-הכנסת.

ראובן ריבלין: יש חברי-כנסת שלא מזניחים את תפקידם ואת שליחותם.

ראובן ריבלין: הם יודעים שפה הם מקבלים משכורת – שזה דבר משני לחלוטין – אבל התפקיד שלהם הוא להיות בוועדות ולשמש במליאה, משום שלכך הם נבחרו.

ראובן ריבלין: זה הכול תלוי באופי.

ראובן ריבלין: ראיתם בוועדה הכספים בשנה הקודמת - לא עניין של אופוזיציה וקואליציה.

ראובן ריבלין: היו חמישה חברי-כנסת שהיו פה יום ולילה.

ראובן ריבלין: דרך אגב, הם ניהלו את המדינה, שלא תהיה לכם שום אי-הבנה.

ראובן ריבלין: חברי-הכנסת אורון, ליצמן, מיסז'ניקוב, אמנון כהן, סלומינסקי וריבלין הם אלה שניהלו את המדינה.

ראובן ריבלין: שר האוצר היה מטלפן ומבקש מליצמן לדאוג לכך שמדינת ישראל תוכל להתקיים על פי תקציבה.

ראובן ריבלין: לכן, זה לא עניין של קואליציה, זה עניין של אופי של חברי-כנסת.

כרמל שאמה-הכהן: אני רק רוצה לסיים ולאחל ברכות והצלחה.

זאב אלקין: תודה רבה.

זאב אלקין: חברת הכנסת לוי, בבקשה.

אורלי לוי אבקסיס: אני מצטערת, איחרתי, אבל אני מקווה שזה לא מאוחר מכדי לברך.

אורלי לוי אבקסיס: בהצלחה, אין ספק שתעשה את זה טוב.

אורלי לוי אבקסיס: אמנם אנחנו רק מתחילים וכבר יוצאים לפגרה, אבל את ההכרות בינינו אנחנו מתחילים.

אורלי לוי אבקסיס: דרך אגב, יכול להיות שבגלל אילוצי קואליציה-אופוזיציה נתחיל תמיד ב-8:30?

ראובן ריבלין: לא, אלה אילוצי נשיא.

יעקב ליצמן: אני לא יודע מי יהיה היושב-ראש, אבל יש מצב שב-9:00 ודקה נהיה אחרי ההצבעות.

זאב אלקין: תודה רבה, חברת הכנסת לוי.

זאב אלקין: אדוני המנכ"ל, בבקשה.

זאב אלקין: דרך אגב, לא שאלנו אותך אם אתה מסכים לקבל את התפקיד, רק הצבענו.

דן לנדאו: אני מבקש להודות ליושב-ראש על המינוי ולכם על האמון.

דן לנדאו: אני מתפלל שאהיה ראוי לאמון.

דן לנדאו: יש לנו חמץ שבלב וחמץ שלא בלב לבער בזמן קצר, בעזרת השם נעלה ונצליח.

דן לנדאו: תודה רבה לכולם.

זאב אלקין: תודה רבה, בהצלחה.

זאב אלקין: אני מברך בשם כולנו את המנכ"ל החדש.

זאב אלקין: מצפה לו עבודה גדולה.

זאב אלקין: ציפיתי לו בכיליון עיניים, כיושב-ראש ועדת החדרים.

זאב אלקין: בהצלחה, כי הצלחתך היא הצלחתנו.

זאב אלקין: תודה רבה לכולם, אני נועל את הישיבה.